Σε συνέχεια της συζήτησης που έχει ξεσπάσει στο θέμα επίλυσης της ονομασίας της ΠΓΔΜ, ο πρωθυπουργός της γειτονικής χώρας εμφανίζεται διαλλακτικός δημιουργώντας ευνοϊκό κλίμα στις διαπραγματεύσεις με την Ελλάδα.

«Πιστεύω ότι θα βρεθεί μια λύση για το όνομα που θα διαφυλάσσει πλήρως την αξιοπρέπειά μας. Μόνο μέσω αμοιβαίας προσπάθειας θα μπορέσουμε να προχωρήσουμε στην εξεύρεση λύσης», δήλωσε ο Ζόραν Ζάεφ και εξέφρασε την αισιοδοξία του για θετική έκβαση των διαπραγματεύσεων.

Χαρακτηριστική είναι η εξής δήλωση του πρωθυπουργού της ΠΓΔΜ: «Εάν η κυβέρνηση παραιτηθεί από το δικαίωμα να είναι ο μόνος κληρονόμος του Μ. Αλεξάνδρου, υπάρχει πιθανότητα να λυθεί το θέμα, είχε πει ο πρωθυπουργός Αλέξης Τσίπρας. Εγώ εκ μέρους της κυβέρνησης παραιτούμαι από το να θεωρώ τη χώρα μου τον μοναδικό κληρονόμο του Μ. Αλεξάνδρου, που έφτασε στην Ινδία, στην Περσία...».

Συνέχισε, δε, λέγοντας: «Η Ιστορία ανήκει επίσης σε μας, πιθανόν ένα κομμάτι αυτής της Iστορίας ανήκει επίσης στην Ελλάδα, μέρος της στη Βουλγαρία και σε πολλές άλλες χώρες. Αγωνίζομαι για την ευημερία των πολιτών μου και είμαι πεπεισμένος ότι θα βρούμε λύση. Οι πολίτες θα μας ανταμείψουν για το κουράγιο, επειδή πιστεύουμε στις προοπτικές και στο μέλλον παρά να δειλιάσουμε και να μένουμε κολλημένοι στο παρελθόν».

«Ό,τι θα κάνουμε θα διέπεται από διαφάνεια. Στο τέλος ελπίζω ότι αυτό θα επιβεβαιωθεί στο δημοψήφισμα μεταξύ των πολιτών. Ας διατηρήσουμε την προσοχή μας και τις επιφυλάξεις μας ώστε η διαδικασία να στεφθεί με επιτυχία», κατέληξε.

Πολιτική αντιπαράθεση

Την ίδια ώρα στο εσωτερικό της χώρας έντονη ήταν η αντιπαράθεση που ξέσπασε μεταξύ κυβέρνησης και αξιωματικής αντιπολίτευσης για τις δηλώσεις του Κυριάκου Μητσοτάκη («Βήμ»), που έθεσε ζήτημα δεδηλωμένης εφόσον ο Πάνος Καμμένος δεν στηρίξει την επιλογή της κυβέρνησης στο θέμα επίλυσης της ονομασίας της ΠΓΔΜ.

Ο πρόεδρος της Ν.Δ. απηύθυνε προειδοποίηση ότι «δεν νοείται εθνική συνεννόηση χωρίς να υπάρξει προηγουμένως συγκεκριμένη και συμφωνημένη πρόταση από τους δύο κυβερνητικούς εταίρους», ακυρώνοντας με τον τρόπο αυτό την ιδέα για σύγκληση του Συμβουλίου Πολιτικών Αρχηγών υπό τον Πρόεδρο της Δημοκρατίας.

Τόνισε, επίσης, ότι «αν δεν μπορούν να συμφωνήσουν οι κ. Τσίπρας και Καμμένος για ένα μείζον ζήτημα εθνικής σημασίας, ας παραιτηθούν».

Η πρώτη αντίδραση ήρθε από το γραφείο Τύπου του πρωθυπουργού που σχολίασε: «Ο κύριος Μητσοτάκης είναι καιρός να σοβαρευτεί και να καταλάβει ότι ορισμένα εθνικής σημασίας θέματα δεν μπορεί να προσεγγίζονται μέσα από το πρίσμα της μικροκομματικής σκοπιμότητας.

»Αν έχει σαφή θέση για το ονοματολογικό, καλό θα ήταν να τη γνωστοποιήσει στον ελληνικό λαό. Αν πάλι δυσκολεύεται, γιατί άλλα προτείνει ο αντιπρόεδρός του και άλλα η αδελφή του και πρώην υπουργός Εξωτερικών, ας καταλάβει ότι το πρόβλημά του δεν θα γίνει και πρόβλημα της χώρας».

Στο παραπάνω σχόλιο η Πειραιώς ανταπάντησε λέγοντας: «Θυμίζουμε στους κ. Τσίπρα και Καμμένο ότι ο ΣΥΡΙΖΑ και οι ΑΝ.ΕΛΛ. βρίσκονται στην κυβέρνηση και όχι στην αντιπολίτευση. Και καθώς υποθέτουμε ότι επικοινωνούν μεταξύ τους, αναμένουμε μια συγκεκριμένη και κοινή πρότασή τους για το όνομα της ΠΓΔΜ. Διότι όσο βρίσκονται ακόμη στην κυβέρνηση, εκείνοι έχουν την ευθύνη της διαπραγμάτευσης και όχι τα κόμματα της αντιπολίτευσης».

Με ένα καυστικό tweet τοποθετήθηκε ο υπουργός Εξωτερικών, Νίκος Κοτζιάς:

Η ΝΔ θέλει να αποκαλύψουμε δημόσια την διαπραγματευτική μας στρατηγική για ονοματολογικό/ΦΥΡΟΜ. Πρόβλημα που εκείνη άφησε άλυτο καθότι ο Μητσοτάκης συγκρούονταν, χωρις να παραιτηθεί, με εσωκομματικούς αντίπαλους. Συγκρούσεις που συνεχίζονται.Γι'αυτό και αδυνατεί να προτείνει λύση — Nikos Kotzias (@NikosKotzias) 23 Δεκεμβρίου 2017

«Ο πρόεδρος των Ανεξάρτητων Ελλήνων έχει ξεκάθαρη θέση για το ζήτημα της ονομασίας των Σκοπίων και την έχει διατυπώσει ευθέως και δημόσια. Το δυστύχημα για τον κ. Μητσοτάκη είναι ότι δεν έχει το θάρρος της άποψής του και κρύβεται πίσω από τις θέσεις της κ. Μπακογιάννη, η οποία υπονόμευσε τον κ. Καραμανλή για το βέτο στα Σκόπια στη Σύνοδο του Βουκουρεστίου», δήλωσε η εκπρόσωπος των ΑΝ.ΕΛΛ. Μανταλένα Παπαδοπούλου, και κατέληξε:

«Ο κ. Μητσοτάκης οφείλει να πει στον ελληνικό λαό αν συμφωνεί με τη θέση της κ. Μπακογιάννη για τα Σκόπια».